Na temelju članka 60. Statuta Osnovne škole Brda Split, članka 56. Zakona o proračunu ("Narodne novine" br. 87/08, 136/12,15/15, 144/21) i čl. 5. Zaključka o kriterijima i načinu korištenja vlastitih prihoda osnovnih škola čiji je osnivač Grad Split („Službeni glasnik Grada Splita“ broj 9/16,11/16, 4/21 i 35/23) na prijedlog ravnatelja, Školski odbor Osnovne škole Skalice na 21. sjednici održanoj dana
17. srpnja 2023. g. donosi

**PRAVILNIK**

**O NAČINU OSTVARIVANJA I KORIŠTENJA NENAMJENSKIH DONACIJA I VLASTITIH PRIHODA**

Članak 1.

Pravilnikom o načinu ostvarivanja i korištenja nenamjenskih donacija i vlastitih prihoda (u daljnjem tekstu: Pravilnik) definiraju se mjerila i način korištenja vlastitih prihoda i nenamjenskih donacija Osnovne škole Skalice (u daljnjem tekstu: Škola).

Odredbe ovog Pravilnika ne odnose se na prihode koje Škola ostvari od nadležnog proračuna za financiranje redovne djelatnosti, pomoći od nenadležnog proračuna i drugih institucija u sustavu javnog sektora, prihode ostvarene namjenski s ciljem provedbe EU projekata, prihode od namjenskih donacija, prihode za posebne namjene (uplate roditelja za ((su)financiranje usluge i sl.) i prihode od prodaje ili zamjene imovine i/ili naknade s naslova osiguranja.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno jednini ili množini.

Članak 2.

Vlastitim prihodima smatraju se prihodi koje Škola ostvari od obavljanja poslova na tržištu i u tržnim uvjetima, a koje poslove mogu obavljati drugi subjekti izvan općeg proračuna.

Škola može ostvarivati vlastite prihode od najma školske sportske dvorane, najma školskog igrališta, najma učioničkog i drugog školskog prostora, prodajom vlastitih proizvoda učeničke zadruge, prodajom starog papira, od kamate po viđenju te obavljanjem ostalih poslova na tržištu.

Nenamjenske donacije definiraju se kao prihodi ostvareni bez naknade ili protučinidbe od fizičkih osoba, neprofitnih organizacija, trgovačkih društava i ostalih subjekata izvan općeg proračuna. Za korištenje nenamjenskih donacija nije unaprijed utvrđena namjena.

Članak 3.

Nenamjenske donacije koriste se za podmirenje rashoda redovnog poslovanja kojima se poboljšava standard i unapređuje djelatnost.

Vlastiti prihodi se koriste prvenstveno za podmirenje rashoda nastalih obavljanjem poslova na temelju kojih su vlastiti prihodi i ostvareni.

Nenamjenske donacije i vlastiti prihodi ostvareni u iznosu većem od potrebnog za podmirenje rashoda nastalih obavljanjem tih poslova mogu se koristiti za nabavu i održavanje nefinancijske imovine te za ostale rashode redovnog poslovanja.

O korištenju i rasporedu vlastitih prihoda i nenamjenskih donacija Škole odlučuje Školski odbor prilikom donošenja financijskog plana.

Pokriće rashoda za zaposlenike iz vlastitih prihoda je moguće samo iznimno, uz prethodnu suglasnost nadležnog upravnog tijela (Upravnog odjela za društvene djelatnosti).

Škola može preuzimati obveze i plaćati ih po stavkama rashoda isključivo do iznosa naplaćenih prihoda.

Vlastiti prihodi i nenamjenske donacije koji nisu iskorišteni u prethodnoj godini prenose se u proračun za tekuću godinu.

Vlastiti prihodi i nenamjenske donacije mogu se izvršavati iznad planiranih, a do visine uplaćenih odnosno prenesenih sredstava.

Članak 4.

Nadzor nad ostvarivanjem i korištenjem vlastitih prihoda i nenamjenskih donacija provodi nadležno upravno tijelo odnosno Upravni odjel za društvene djelatnosti.

Ostvarivanje i korištenje vlastitih prihoda i nenamjenskih donacija Škola evidentira kroz sustav riznice, a prema uputama upravnog tijela za financije.

Nadležno upravno tijelo i/ili upravno tijelo za financije može zatražiti detaljniji opisni izvještaj o izvršenju i korištenju vlastitih prihoda i nenamjenskih donacija čiji će sadržaj i rokove dostave utvrditi u zahtjevu za dostavom dodatnog izvještaja.

Članak 5.

Ovaj Pravilnik stupa na snagu osmog dana od dana njegova objavljivanja na oglasnoj ploči Škole.

|  |  |
| --- | --- |
|  | Predsjednik Školskog odbora\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
|  | Teo Bavčević, prof. |

Ovaj Pravilnik objavljen je na oglasnoj ploči Škole dana 17. srpnja 2023. g., a stupa na snagu 25. srpnja 2023. g.

|  |  |
| --- | --- |
|  | Ravnatelj: |
|  | \_\_\_\_\_\_\_\_\_\_\_\_\_\_\_\_\_\_\_ |
|  |  Leo Botica, prof. |

KLASA: 011-03/23-1/03

URBROJ: 2181-1-270-01-23-1

Split, 17. srpnja 2023. godine